Premier bekommerd oor oorbevolking by hospitaal | Netwerk24
Premier bekommerd oor oorbevolking by hospitaal
Deur Simvuyele Mageza 14 September 2017 18:25
David Makhura, premier van Gauteng,en dr. Gwen Ramokgopa, Gautengse LUR vir gesondheid, stap deur die gange van die Steve Biko Akademiese Hospitaal. Foto: Simvuyele Mageza
David Makhura, premier van Gauteng, het Donderdag gesê hy is baie bekommerd oor die oorbevolking in die Steve Biko Akademiese Hospitaal in die Pretoriase Moot.
Makhura, Jacob Mamabolo, LUR vir infrastruktuurontwikkeling, en dr. Gwen Ramokgopa, Gautengse LUR vir gesondheid, het Donderdagoggend 'n verrassingsbesoek by die hospitaal afgelê nadat daar berigte was dat net een hyser in die hele gebou in 'n werkende toestand is.
Hulle het deur die sale gestap en met pasiënte oor die behandeling wat hulle daar kry, gesels. Hulle het ook onderhoude met die spesialiste en werkers gevoer om hul klagtes te hoor. Die grootste probleem het wel geblyk die stukkende hysers te wees.
"Die oorspronklike vervaardigers van die hysers is op die toneel en sowat nege uit die 28 hysers werk nou. Hulle hou aan om hieraan te werk," het Makhura bevestig.
Hy sê 'n eksterne maatskappy is vir die hospitaal se instandhouding aangestel, maar dié kontrakte is beëindig en die oorspronklike vervaardigers is weer aangestel.
Hy het gesê hy is erg bekommerd oor die oorbevolking in die hospitaal.
Hierop het Ramokgopa gesê daar is reeds planne om ander hospitale te vergroot om dit beter te maak.
"Werk om die hospitaal in Mamelodi te vergroot, het klaar begin. Dit sal help om dié hospitaal se las minder te maak en ook meer pasiënte kan nader aan die huis behandeling kry," het sy gesê.
"Die Tshwane-distrikhospitaal is nie in staat om saans 'n keisersnee te doen nie. Dit dra ook by tot die krisis hier. Ons is besig om dit ook reg te stel."
Die Steve Biko Akademiese Hospitaal behandel jaarliks glo sowat 450 000 plaaslike pasiënte en pasiënte van die res van die Suider-Afrikaanse Ontwikkelingsgemeenskap (SADC).